*A határozati javaslatok elfogadásához*

*a Mötv. 88. § (2) bekezdése alapján* ***minősített*** *többség szükséges,*

*az előterjesztés* ***nyilvános ülésen tárgyalható****!*

*138. számú előterjesztés*

Bátaszék Város Önkormányzat Képviselő-testületének 2018. május 30-án

16,00 órakor megtartandó ülésére

*a Mikrotérségi Óvoda és Bölcsőde Intézmény-fenntartó Társulás új társulási megállapodásának jóváhagyása*

|  |
| --- |
| **Előterjesztő:** Dr. Bozsolik Róbert polgármester    **Készítette:** Takácsné Gehring Mária aljegyző    **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  KOIS Bizottság: 2018. 05.28.  Pénzügyi és Gazdasági Bizottság: 2018. 05. 29. |

**Tisztelt Képviselő-testület!**

Alsónána Község Önkormányzata jelezte csatlakozási szándékát a Mikrotérségi Óvoda és Bölcsőde Intézmény-fenntartó Társuláshoz, amelyről a Társulás társulási tanácsa a március 29-ei ülésén meghozta az elvi döntést.

Ezt követően a Társulás tagönkormányzatai is megtárgyalták a csatlakozási szándékot a jelenleg hatályos társulási megállapodás VII. fejezet 1.2. b) pontjában meghatározott hatáskörükben eljárva. Bátaszék a 121/2018.(IV.25.) önk-i határozatával, Alsónyék a 41/2018.(IV.27.) önk-i határozatával, míg Pörböly a 38/2018.(IV.23.) számú határozatával támogatta a csatlakozást.

Mivel a csatlakozás az intézmény alapító okiratának és szakmai alapdokumentumainak módosításával jár, ezért átszervezésnek minősül. A fenntartónak, azaz a Társulásnak kell a végső döntést 2018. május 31-éig meghoznia, mely előtt azonban be kell kérnie a nemzeti köznevelésről szóló 2011. évi CXC. törvény (a továbbiakban: Nkt.) 83. § (3)-(4) bekezdésében foglaltak alapján az intézmény alkalmazotti közösségének és a szülői szervezetének jegyzőkönyvbe foglalt véleményét a csatlakozás támogatásáról. Ezt az óvoda igazgatója 2018. április 26-án megküldte.

A fenntartónak az Nkt. 84. § (4) bekezdés e) pontja alapján be kell kérnie nemzetiségi nevelés-oktatásban részt vevő intézmény esetén a települési nemzetiségi önkormányzatok véleményét is. Bátaszék Város Roma Nemzetiségi Önkormányzata a május 4-ei ülésén megtárgyalta és a 12/2018. (V. 4.) határozatával támogatta Alsónána község csatlakozását a Társuláshoz.

Az Nkt. 84. § (9) bekezdés a) pontjában foglaltak alapján a végső döntéshez be kell szerezni – amennyiben az intézmény alapító okirata, szakmai alapdokumentuma tartalmazza a nemzetiségi nevelési-oktatási feladatok ellátását, és ezt a feladatot az intézmény ténylegesen el is látja – az érintett települési nemzetiségi önkormányzat egyetértését. Bátaszék Város Német Nemzetiségi Önkormányzata a 17/2018.(IV.26.) határozatával egyetértett Alsónána csatlakozásával.

Bátaszék, Alsónyék és Pörböly képviselő-testületei 2013. július 1-jével hozták létre a társulást, és 2015. november 26-án hagyták jóvá 2016. január 1-jei hatályba lépéssel a Társulás új társulási megállapodását, mely elfogadása óta eddig három ízben lett módosítva, pontosítva. A legutóbbi módosítására 2018. január-február hónapban került sor.

Alsónána Község Önkormányzatának csatlakozásával ismét egy új társulási megállapodás jóváhagyására tennénk javaslatot, amely szövegében a korábbi megállapodással megegyező azzal, hogy kiegészül az új tagönkormányzatra vonatkozó rendelkezésekkel, és 2018. szeptember 1-jétől lenne hatályos.

**H a t á r o z a t i j a v a s l a t :**

**a Mikrotérségi Óvoda és Bölcsőde Intézmény-fenntartó Társulás új társulási megállapodásának jóváhagyására**

Bátaszék Város Önkormányzatának Képviselő-testülete

1. *Magyarország helyi önkormányzatokról szóló 2011. évi CLXXXIX. törvény* 88. §-ban *bekezdésében* foglaltak alapján a Mikrotérségi Óvoda és Bölcsőde Intézmény-fenntartó Társulás új társulási megállapodását – a határozat melléklete szerinti tartalommal – jóváhagyja,
2. egyben felhatalmazza a város polgármesterét a társulási megállapodás aláírására.
3. egyúttal a 260/2015. (XI.26), a 9/2016. (I.27.), a 143/2017.(V.31.) és a 3/2018.(I.16.) önk-i határozatokat hatályon kívül helyezi.

*Határidő:* 2018. május 31.

*Felelős:* Dr. Bozsolik Róbert polgármester

(a társulási megállapodás aláírásáért)

*Határozatról értesül:* társulásban érintett települések polgármesterei

MOB igazgatója

Bátaszéki KÖH pénzügyi iroda

irattár